
Futómozgás idő- és térbeli paramétereinek vizsgálata 2 és 3 dimenzióban

Kulcsszavak: futás; futópad; kinematika; mozgásrögzítés; OpenPose
A sportmozgások kinematikai vizsgálata fontos szerepet játszik számos területen: a teljesítmény optimalizálásában, a technikai fejlődésben, a sérülések megelőzésében és a rehabilitációban is. Ez a vizsgálat történhet laborkörülmények között, ebben az esetben a mozgást az OptiTrack Motion Capture rendszerrel rögzítjük három dimenzióban. A laborban steril körülmények biztosíthatók, a sportoló csak a mozgás helyes végrehajtására kell koncentráljon. A másik lehetőség, hogy egyetlen kamerával rögzítjük a mozgást két dimenzióban tetszőleges helyszínen, például edzésen vagy versenyen. Ebben az esetben valósabb képet lehet kapni a rendszeresen végrehajtott mozgásokról, és lényegesen egyszerűbben kivitelezhető, mivel különleges előkészület nem szükséges hozzá és a felhasznált eszközök költsége is nagyságrendekkel alacsonyabb. Ezeket a felvételeket többek között az OpenPose AI-vezérelt program segítségével lehet feldologzni, mely felismeri a videón lévő személyeknek a nevezetes ízületi középpontjait, ezáltal követhetővé teszi a mozgásokat.
Jelen dolgozat célja, hogy futómozgás esetén a két fentebbi módszert összehasonlítsa különböző idő- és térbeli paraméterek kiszámításával. A mérésben résztvevő személyekről egyidejűleg készült mindkét típusú felvétel futópadon. A kétdimenziós kamerafelvétel oldalról történt, így a szagittális síkban történő elemzést teszi lehetővé.



